Jemtland-saken

Jemtland-saken var en norsk drapssak i 2017-2018, der offeret var den 36 år gamle tobarnsmoren Janne Jemtland fra Veldre i Ringsaker. Etter en romjulsfest ble hun skutt, og senere druknet og drept, av sin 47-årige ektemann, som hadde bakgrunn fra Fremmedlegionen. Kriminalsaken var en av de mest medieomtalte i Norge i 2010-årene.

Hendelsesforløp 
Natt til 4. juledag 2017 forsvant Janne Jemtland. Hun hadde vært på romjulsfest sammen med ektemannen, og taxituren hjem var lenge politiets siste holdepunkt. Fem dager etter forsvinningen fant en turgåer blod i Fagerlundvegen i Brumunddal, en drøy mil unna parets hjem. Letingen etter Jemtland ble kraftig intensivert. Politiet ba om at ektemannen skulle varetektsfengsles i fire uker, med full isolasjon i de to første. Dette gikk han selv med på. Han nektet skyld etter siktelsen, som var forsettlig drap på sin kone.

12. januar 2018 kalte politiet inn til pressekonferanse. Der fortalte politiadvokat Julie Dalsveen at ektemannen til Janne Jemtland var siktet for drap. Han hadde blitt pågrepet tidligere på dagen, men hadde ikke forklart seg ennå. Spor på eiendommen hadde fått politiet til å gå til dette skrittet. Han sa seg villig til å samarbeide og ble sittende i avhør gjennom natta. 13. januar 2018 fant dykkere et lik i Glomma i Våler. Janne Jemtland var blitt dumpet i vannet ved Eid bru. Ifølge politiet var det festet et batteri til kroppen for å holde den nede.

23. mai holdt politiet en ny presseorientering etter at drapsvåpenet var funnet. Ektemannen hadde fortalt hvor de skulle lete, og da snøen forsvant, fant de både våpenet og magasinet. En rapport slo fast at drukning var dødsårsaken, men at skuddskaden Janne Jemtland ble påført, var en dødelig skade i seg selv. Ektemannen hevdet at kona skaffet våpenet, en CZ 82 9 mm Makarov, da hun skulle flytte alene hjem til Brumunddal, og at hun oppbevarte det i nattbordsskuffen sin. Flere vitner har imidlertid forklart for retten at de oppfattet det som ektemannens våpen. Han skrøt av den uregistrerte pistolen, som var stjålet fra et militærlager i Tsjekkia på 90-tallet, og ifølge ham kjøpt på det illegale markedet i Marseille i 2010. 

Ektemannen ble tiltalt for å ha skutt Janne Jemtland utenfor deres hjem i Ringsaker natt til 29. desember 2017. Skuddskaden var dødelig og førte til umiddelbar bevisstløshet. Påtalemyndigheten mente videre at ektemannen kort tid etterpå senket kona i vann, slik at hun døde av drukning. Begge sønnene befant seg i huset til Janne Jemtland. Den eldste sønnen på 14 år hørte skuddet som moren døde av. Han fikk aldri svar på SMS-en han sendte henne umiddelbart etter smellet.

Da saken kom opp for Eidsivating lagmannsrett, ba ektemannen om frifinnelse, men han ble dømt til 17 års fengsel for forsettlig drap på sin kone Janne Jemtland.

Allerede da ektemannen ble pågrepet 12. januar 2018, ble det kjent at han hadde hatt en lang karriere i den profesjonelle franske kampstyrken Fremmedlegionen. Han vervet seg til styrken etter å ha sonet en voldsdom i 1993, og ble der fram til 2013. Påtalemyndigheten anså hans militære trening og våpenkunnskap som sentrale momenter under utarbeidelse av tiltalen om forsettlig drap.

Referanser

Eksterne lenker 
 Den siste festen

Hendelser i 2017
Hendelser i 2018
Drapssaker i Norge
Rettssaker i Norge